b'\n_START_ARTICLE_\nBoian, Noua Suli\xc8\x9b\xc4\x83\n_START_SECTION_\nEvul Mediu\n_START_PARAGRAPH_\nLocalitatea Boian a f\xc4\x83cut parte \xc3\xaenc\xc4\x83 de la \xc3\xaenfiin\xc8\x9bare din regiunea istoric\xc4\x83 Bucovina a Principatului Moldovei. Conform unei legende locale publicate de profesorul Vasile Bizovi, satul a fost fondat acum 900 de ani \xc3\xaentr-o poian\xc4\x83 de c\xc4\x83tre un p\xc4\x83durar ce se ocupa cu cre\xc8\x99terea cirezilor de boi. Poiana s-a extins pe m\xc4\x83sur\xc4\x83 ce codrii au fost defri\xc8\x99a\xc8\x9bi \xc8\x99i pe timpul domniei lui Alexandru cel Bun s-a format un sat denumit Marele Boian . \xc3\x8en Evul Mediu, drumul comercial care lega ora\xc8\x99ele Cern\xc4\x83u\xc8\x9bi \xc8\x99i Ia\xc8\x99i trecea prin sat._NEWLINE_Satul este atestat oficial pentru prima dat\xc4\x83 \xc3\xaentr-un document din data de 8 aprilie 1528 dat de c\xc4\x83tre Petru Rare\xc8\x99, domnitorul Moldovei (1527\xe2\x80\x931538; 1541\xe2\x80\x931546). Prin acel hrisov, i se \xc3\xaent\xc4\x83rea p\xc3\xa2rc\xc4\x83labului Ion St\xc3\xa2rcea de Hotin, fratelui s\xc4\x83u Mihul St\xc3\xa2rcea, p\xc3\xa2rc\xc4\x83lab de Cetatea de Balt\xc4\x83 \xc8\x99i surorii lor, Fedca, nepo\xc8\x9bii lui T\xc4\x83buci cel B\xc4\x83tr\xc3\xa2n, mo\xc8\x99ia Marele Boian. Prin hrisovul domnesc din 1 aprilie 1547, domnitorul Ilia\xc8\x99 al II-lea Rare\xc8\x99 (1546-1551) i-a d\xc4\x83ruit diacului Matia\xc8\x99 St\xc3\xa2rcea, fiul lui Ion, treimea din sat st\xc4\x83p\xc3\xa2nit\xc4\x83 de Mihul, fostul p\xc3\xa2rc\xc4\x83lab de Cetatea de Balt\xc4\x83._NEWLINE_La 3 aprilie 1560, domnitorul Alexandru L\xc4\x83pu\xc8\x99neanu (1552-1561) a dat un hrisov prin care a \xc3\xaemp\xc4\x83r\xc8\x9bit satul Boian \xc3\xaentre copii \xc8\x99i nepo\xc8\x9bii fra\xc8\x9bior St\xc3\xa2rcea. Cele trei p\xc4\x83r\xc8\x9bi ale Boianului erau partea de sus (actualul c\xc4\x83tun Hlini\xc8\x9ba), partea de mijloc (pe locul c\xc4\x83tunului Huc\xc4\x83u) \xc8\x99i partea de jos (vatra actualului Boian). \xc3\x8en urm\xc4\x83toarea sut\xc4\x83 de ani, p\xc4\x83r\xc8\x9bile de mijloc \xc8\x99i de jos ale Boianului au fost v\xc3\xa2ndute de mai multe ori, trec\xc3\xa2nd pe la diver\xc8\x99i proprietari._NEWLINE_\xc3\x8en anul 1636, Isac St\xc3\xa2rcea a fost obligat s\xc4\x83-i dea vornicului Gavrila\xc8\x99 Mateia\xc8\x99 treimea de sus a Boianului, cu vad de moar\xc4\x83, 1/2 Onutul de sus, partea de jos, cu vaduri de moar\xc4\x83 \xc8\x99i satul L\xc4\x83zanii, ca urmare a faptului c\xc4\x83 \xc3\xaei furase acestuia \xe2\x80\x9e1360 de galbeni, o dulam\xc4\x83 de atlas cu blan\xc4\x83, o blan\xc4\x83 de jdier, o blan\xc4\x83 de spin\xc4\x83ri de vulpe, un caftan de zarb\xc4\x83 cea bun\xc4\x83, un caftan de adamasc\xc4\x83 cu jder cu bumbi de m\xc4\x83rg\xc4\x83ritari, 10 caragie, o sabie ferecet\xc4\x83 cu argint, o ladunc\xc4\x83 ferecat\xc4\x83 de 20 taleri, un covor nou, o scoar\xc8\x9b\xc4\x83 nou\xc4\x83 \xc8\x99i alte unelte, \xc8\x99i cocia cu bulgarii \xc8\x99i hamuri nou\xc4\x83\xe2\x80\x9d \xc8\x99i nu avea bani s\xc4\x83 pl\xc4\x83teasc\xc4\x83 paguba. Doi ani mai t\xc3\xa2rziu, domnitorul Vasile Lupu (1634-1653) i-a \xc3\xaent\xc4\x83rit lui Mateia\xc8\x99 aceste mo\xc8\x99ii._NEWLINE_Ca urmare a mor\xc8\x9bii lui Mateia\xc8\x99, mo\xc8\x99iile acestuia au fost \xc3\xaemp\xc4\x83r\xc8\x9bite de copiii lui, fiicei sale, Ileana comisoaia, revenindu-i treimea din Boian \xc8\x99i a patra parte din Leh\xc4\x83cenii T\xc4\x83utului. Aceasta, neav\xc3\xa2nd urma\xc8\x99i, i-a donat mo\xc8\x99ia surorii ei, Alexandra, so\xc8\x9bia vistiernicului Iordache Cantacuzino. De\xc8\x99i ginerele lui Isac St\xc3\xa2rcea, Toader, a cerut judecat\xc4\x83 domneasc\xc4\x83 pentru a rec\xc4\x83p\xc4\x83ta mo\xc8\x99iile socrului s\xc4\x83u confiscate de domnie, procesul s-a \xc3\xaencheiat la 22 mai 1654 prin \xc3\xaent\xc4\x83rirea dreptului de proprietate familiei lui Iordache Cantacuzino._NEWLINE_\xc3\x8en a doua jum\xc4\x83tate a secolului al XVII-lea, mo\xc8\x99ia satului s-a aflat \xc3\xaen proprietatea familiei lui Ion Neculce, cronicarul moldovean. Vistierul Neculce, tat\xc4\x83l cronicarului, s-a c\xc4\x83s\xc4\x83torit \xc3\xaen anul 1670 cu Catrina, fiica boierului Iordache Cantacuzino, unul dintre cei mai boga\xc8\x9bi boieri din Moldova secolului al XVII-lea. Ca zestre de nunt\xc4\x83, Catrina a primit 21 mo\xc8\x99ii, printre care \xc8\x99i c\xc3\xa2teva sate din nordul Moldovei (Boian, Cern\xc4\x83uca, Valeva, Chis\xc4\x83l\xc4\x83u, Pohorl\xc4\x83u\xc8\x9bi, Prelipcea, Bocic\xc4\x83u\xc8\x9bi, Grozin\xc8\x9bi, Vasileu\xc8\x9bi, a patra parte din satul Leh\xc4\x83cenii Teutului) . Din faptul c\xc4\x83 \xc3\xaentreg Boianul (\xc8\x99i nu doar treimea donat\xc4\x83 de Ileana surorii sale, Alexandra) a fost dat ca zestre cu acest prilej, se poate presupune c\xc4\x83 sp\xc4\x83tarul Iordache Cantacuzino cump\xc4\x83rase \xc8\x99i celelalte dou\xc4\x83 p\xc4\x83r\xc8\x9bi ale Boianului._NEWLINE_\xc3\x8en anul 1702, vel aga Ion Neculce \xc3\xaemparte mo\xc8\x99tenirea de la mama sa cu surorile sale, mo\xc8\x99ia Boian r\xc4\x83m\xc3\xa2n\xc3\xa2nd \xc3\xaen proprietatea sa . Dup\xc4\x83 fuga din Moldova a hatmanului Neculce ca urmare a pierderii luptei de la St\xc4\x83nile\xc8\x99ti (1711) \xc8\x99i exilul \xc3\xaen Rusia, mo\xc8\x99ia Boian i-a fost confiscat\xc4\x83 \xc8\x99i dat\xc4\x83 marelui vornic Lupu Costache. \xc3\x8en anul 1720 Neculce prime\xc8\x99te permisiunea de a se \xc3\xaentoarce \xc3\xaen Moldova \xc8\x99i s-a judecat cu fiul lui Lupu Costache, Iordache, conving\xc3\xa2nd divanul domnesc s\xc4\x83 i se restituie mo\xc8\x99ia . Stabilit la Boian, el a descoperit c\xc4\x83 mo\xc8\x99ia sa era revendicat\xc4\x83 de c\xc4\x83tre urma\xc8\x99ii lui Isac St\xc3\xa2rcea, care veniser\xc4\x83 cu noi documente. Pentru a st\xc4\x83p\xc3\xa2ni mo\xc8\x99ia \xc3\xaentreag\xc4\x83, el a cump\xc4\x83rat p\xc4\x83r\xc8\x9bile de\xc8\x9binute de mo\xc8\x99tenitorii lui St\xc3\xa2rcea.\n_START_SECTION_\nSt\xc4\x83p\xc3\xa2nirea austriac\xc4\x83\n_START_PARAGRAPH_\n\xc3\x8en ianuarie 1775, ca urmare a atitudinii de neutralitate pe care a avut-o \xc3\xaen timpul conflictului militar dintre Turcia \xc8\x99i Rusia (1768-1774), Imperiul Habsburgic (Austria de ast\xc4\x83zi) a primit o parte din teritoriul Moldovei, teritoriu cunoscut sub denumirea de Bucovina. Dup\xc4\x83 anexarea Bucovinei de c\xc4\x83tre Imperiul Habsburgic \xc3\xaen anul 1775, localitatea Boian a f\xc4\x83cut parte din Ducatul Bucovinei, guvernat de c\xc4\x83tre austrieci, f\xc4\x83c\xc3\xa2nd parte din districtul Sadagura (\xc3\xaen german\xc4\x83 Sadagora)._NEWLINE_\xc3\x8en anul 1775, ca urmare a faptului c\xc4\x83 Boianul devenise t\xc3\xa2rg de frontier\xc4\x83, au fost instalate aici un punct vamal austriac \xc8\x99i un punct de carantin\xc4\x83 a animalelor. Pe teritoriul satului \xc8\x99i-a stabilir re\xc8\x99edin\xc8\x9ba Inspectoratul v\xc4\x83milor bucovinene \xc8\x99i podolene. \xc3\x8en anul 1780, fiin\xc8\x9bau \xc3\xaen sat 5 mori, o velni\xc8\x9b\xc4\x83, un han \xc8\x99i dou\xc4\x83 c\xc3\xa2rciumi. Odat\xc4\x83 cu anexarea Bucovinei de c\xc4\x83tre austrieci, stolnicul Vasile Neculce care st\xc4\x83p\xc3\xa2nea mo\xc8\x99ia satului, a r\xc4\x83mas \xc3\xaen Moldova, unde \xc3\xaendeplinea func\xc8\x9bia de ispravnic al \xc8\x9ainutului C\xc3\xa2rlig\xc4\x83turii. \xc3\x8en anul 1782, el \xc8\x99i-a justificat dreptul de proprietate \xc3\xaen fa\xc8\x9ba Comisiei austriece de delimitare a propriet\xc4\x83\xc8\x9bilor din Bucovina (\xc3\xaenfiin\xc8\x9bat\xc4\x83 \xc3\xaen 1781), comisie condus\xc4\x83 de colonelul Metzger \xc8\x99i din care f\xc4\x83ceau parte mazilii moldoveni Ion Calmu\xc8\x9bchi, c\xc4\x83pitan asesor, \xc8\x99i Alexandru Ilschi, asesor ._NEWLINE_Neput\xc3\xa2nd s\xc4\x83-\xc8\x99i administreze mo\xc8\x99ia de la distan\xc8\x9b\xc4\x83, la 26 aprilie 1792, Vasile Neculce a arendat satul Boian \xc8\x99i jum\xc4\x83tatea sa din mo\xc8\x99ia Leh\xc4\x83ceni mazilului Ion Calmu\xc8\x9bchi, proprietar al mo\xc8\x99iei C\xc4\x83line\xc8\x99ti pe Ceremu\xc8\x99. Dup\xc4\x83 ce termenul de arend\xc4\x83 s-a \xc3\xaencheiat, boierul Vasile Neculce a administrat din nou mo\xc8\x99ia, prin intermediul unui vechil._NEWLINE_\xc3\x8encep\xc3\xa2nd din 1812, \xc3\xaen partea de est a satului Boian trecea frontiera dintre Imperiul Rus \xc8\x99i Imperiul Habsburgic. \xc3\x8en anul 1845, boieriui Neculce au v\xc3\xa2ndut mo\xc8\x99ia Boian c\xc4\x83tre familia polono-armean\xc4\x83 \xc8\x98tefanovici._NEWLINE_Alegerile din vara anului 1848 pentru Parlamentul de la Viena au dus la alegerea a opt deputa\xc8\x9bi reprezentan\xc8\x9bi ai Bucovinei, printre care \xc8\x99i \xc8\x9b\xc4\x83ranul rom\xc3\xa2n Vasile C\xc3\xa2rste din Boian (districtul Sadagura). Acesta era analfabet \xc8\x99i vorbea numai limba rom\xc3\xa2n\xc4\x83, devenind o marionet\xc4\x83 \xc3\xaen m\xc3\xa2inile cercurilor imperiale._NEWLINE_Desfiin\xc8\x9barea rangurilor boiere\xc8\x99ti de c\xc4\x83tre guvernul de la Viena la 26 septembrie 1849 nu a fost urmat\xc4\x83 de \xc3\xaempropriet\xc4\x83rirea \xc8\x9b\xc4\x83ranilor. Pentru a st\xc4\x83p\xc3\xa2ni p\xc4\x83m\xc3\xa2nturile, \xc8\x9b\xc4\x83ranii erau obliga\xc8\x9bi s\xc4\x83 pl\xc4\x83teasc\xc4\x83 desp\xc4\x83gubiri mo\xc8\x99ierului \xc8\x98tefanovici \xc3\xaen rate anuale la o banc\xc4\x83. Datoriile pe care le aveau \xc8\x9b\xc4\x83ranii le agravau acestora situa\xc8\x9bia economic\xc4\x83. \xc3\x8en aceste condi\xc8\x9bii, \xc3\xaen anii \'60 ai secolului al XIX-lea, zeci de familii din Boian au \xc3\xaenceput s\xc4\x83 traverseze clandestin frontiera \xc3\xaen Basarabia, depun\xc3\xa2nd la sosirea la Hotin jur\xc4\x83m\xc3\xa2nt de credin\xc8\x9b\xc4\x83 Rusiei \xc8\x99i fiind repartiza\xc8\x9bi \xc3\xaen diferite localit\xc4\x83\xc8\x9bi (\xc3\xaen special \xc3\xaen cele pustiite de epidemii), unde erau \xc3\xaempropriet\xc4\x83ri\xc8\x9bi ._NEWLINE_Ca urmare a situa\xc8\x9biei economice precare, unii s\xc4\x83teni au \xc3\xaenceput s\xc4\x83 emigreze \xc3\xaen Canada la sf\xc3\xa2r\xc8\x99itul anilor \'80 ai secolului al XIX-lea; \xc3\xaen preajma anului 1913, cel pu\xc8\x9bin 983 persoane p\xc4\x83r\xc4\x83siser\xc4\x83 satul. Majoritatea emigran\xc8\x9bilor s-au stabilit \xc3\xaen provincia Alberta \xc8\x99i au fondat acolo un sat cu acela\xc8\x99i nume, Boian._NEWLINE_\xc3\x8en perioada Primului R\xc4\x83zboi Mondial, au avut loc lupte cr\xc3\xa2ncene pe linia Boian \xe2\x80\x94 Mahala \xe2\x80\x94 Rarancea \xe2\x80\x94 Topor\xc4\x83u\xc8\x9bi \xc3\xaentre armatele \xc8\x9bariste \xc8\x99i cele austro-ungare. \xc8\x98colile au fost \xc3\xaenchise, iar autorit\xc4\x83\xc8\x9bile publice \xc8\x99i-au mutat re\xc8\x99edin\xc8\x9ba \xc3\xaen localit\xc4\x83\xc8\x9bi aflate mai departe de linia frontului. Trupele ruse\xc8\x99ti au intrat \xc3\xaen sat la 23 august 1914, jefuind pr\xc4\x83v\xc4\x83liile \xc8\x99i d\xc3\xa2nd foc la case, iar locuitorii satului (1.000 familii) au fost urca\xc8\x9bi \xc3\xaen vagoane \xc8\x99i deporta\xc8\x9bi \xc3\xaen Rusia, \xc3\xaen regiunile Astrahan \xc8\x99i Saratov. \xc3\x8en anul 1936, a avut loc re\xc3\xaenhumarea osemintelor din cimitirile militare \xc8\x99i din mormintele sold\xc4\x83\xc8\x9be\xc8\x99ti izolate \xc3\xaen cimitirul ortodox din Valea Cosminului, unde a fost amenajat un memorial al eroilor din Primul R\xc4\x83zboi Mondial .\n_START_SECTION_\nRom\xc3\xa2nia Mare\n_START_PARAGRAPH_\nDup\xc4\x83 Unirea Bucovinei cu Rom\xc3\xa2nia la 28 noiembrie 1918, satul Boian a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Prutului a jude\xc8\x9bului Cern\xc4\x83u\xc8\x9bi. Pe atunci, majoritatea popula\xc8\x9biei era format\xc4\x83 din rom\xc3\xa2ni, exist\xc3\xa2nd \xc8\x99i comunit\xc4\x83\xc8\x9bi de ucraineni \xc8\x99i de evrei._NEWLINE_Ca urmare a faptului c\xc4\x83 se afla pe frontier\xc4\x83 \xc8\x99i prin mijlocul satului a trecut linia frontului, Boianul a fost aproape complet distrus. \xc3\x8en urm\xc4\x83torii doi ani, majoritatea boincenilor care fuseser\xc4\x83 deporta\xc8\x9bi \xc3\xaen Rusia au revenit la casele lor din Rusia, dar al\xc8\x9bii nu au mai revenit niciodat\xc4\x83. Dup\xc4\x83 ce au locuit \xc3\xaen primul an \xc3\xaen bordeie, ei \xc8\x99i-au reconstruit casele \xc8\x99i au reparat toate cele 3 biserici din sat ._NEWLINE_\xc3\x8en perioada interbelic\xc4\x83, func\xc8\x9bionau aici o judec\xc4\x83torie \xc8\x99i o filial\xc4\x83 a Ligii Culturale .\n_START_SECTION_\nAl Doilea R\xc4\x83zboi Mondial\n_START_PARAGRAPH_\nCa urmare a Pactului Ribbentrop-Molotov (1939), Bucovina de Nord a fost anexat\xc4\x83 de c\xc4\x83tre URSS la 28 iunie 1940._NEWLINE_Odat\xc4\x83 cu \xc3\xaenceperea lucr\xc4\x83rilor Comisiei de Repatriere cu sediul la Cern\xc4\x83u\xc8\x9bi, la \xc3\xaenceputul anului 1941, nici una dintre cererile depuse de boinceni pentru a trece \xc3\xaen Rom\xc3\xa2nia nu a fost aprobat\xc4\x83. Ei au \xc3\xaencercat atunci s\xc4\x83 treac\xc4\x83 clandestin frontiera \xc3\xaen grup la 6 februarie 1941 \xc8\x99i din nou la 1 aprilie 1941, dar pu\xc8\x9bini au fost cei care au reu\xc8\x99it acest lucru, ceilal\xc8\x9bi fiind uci\xc8\x99i sau aresta\xc8\x9bi._NEWLINE_\xc3\x8en iulie 1941, Rom\xc3\xa2nia a eliberat teritoriile pierdute prin Tratatul Ribbentrop-Molotov. Dup\xc4\x83 intrarea trupelor rom\xc3\xa2ne \xc3\xaen sat, unii boinceni i-au scos pe 80 de evrei din case \xc8\x99i i-au adus \xc3\xaen centrul satului, unde au fost \xc3\xaempu\xc8\x99ca\xc8\x9bi de solda\xc8\x9bii rom\xc3\xa2ni care se aflau \xc3\xaen sat. Evreii au fost \xc3\xaenmorm\xc3\xa2nta\xc8\x9bi \xc3\xaentr-o groap\xc4\x83 comun\xc4\x83, de unde li s-au str\xc4\x83mutat osemintele \xc3\xaen anul 1976 \xc3\xaen cimitirul din satul Stroe\xc8\x99ti .\n_START_SECTION_\nSub administra\xc8\x9bie sovietic\xc4\x83 \xc8\x99i ucrainean\xc4\x83\n_START_PARAGRAPH_\n\xc3\x8en martie 1944, Bucovina de Nord a fost reocupat\xc4\x83 de c\xc4\x83tre URSS \xc8\x99i integrat\xc4\x83 \xc3\xaen componen\xc8\x9ba RSS Ucrainene. \xc3\x8entr-o zi din vara acelui an, au fost aduna\xc8\x9bi \xc3\xaen centrul Boianului to\xc8\x9bi b\xc4\x83rba\xc8\x9bii cu v\xc3\xa2rste cuprinse \xc3\xaentre 18 \xc8\x99i 40 ani, au fost urca\xc8\x9bi cu for\xc8\x9ba \xc3\xaen trenuri \xc8\x99i du\xc8\x99i \xc3\xaen lag\xc4\x83rele de munc\xc4\x83 de l\xc3\xa2ng\xc4\x83 Lacul Onega, \xc3\xaen apropiere de frontiera URSS cu Finlanda ._NEWLINE_\xc3\x8en perioada 1946-1947, satul Boian a trecut printr-o perioad\xc4\x83 de foamete, ca urmare a secetei \xc8\x99i a rechizi\xc8\x9bion\xc4\x83rii alimentelor de c\xc4\x83tre Armata Ro\xc8\x99ie._NEWLINE_\xc3\x8encep\xc3\xa2nd din anul 1991, satul Boian face parte din raionul Noua Suli\xc8\x9b\xc4\x83 al regiunii Cern\xc4\x83u\xc8\x9bi din cadrul Ucrainei independente. Conform recens\xc4\x83m\xc3\xa2ntului din 1989, num\xc4\x83rul locuitorilor care s-au declarat rom\xc3\xa2ni plus moldoveni era de 3.764 (40+3.724), reprezent\xc3\xa2nd 88,59% din popula\xc8\x9bie . \xc3\x8en prezent, satul are 4.425 locuitori, preponderent rom\xc3\xa2ni._NEWLINE_\xc3\x8en prezent, \xc3\xaen Boian exist\xc4\x83 trei biserici, dou\xc4\x83 \xc8\x99coli (printre care Gimnaziul "Ion Neculce", cu acest statut de gimnaziu \xc3\xaen 1990), \xc3\xaen care se pred\xc4\x83 \xc3\xaen limba rom\xc3\xa2n\xc4\x83 \xc8\x99i o gr\xc4\x83dini\xc8\x9b\xc4\x83 de copii \xc3\xaen c\xc4\x83tunul Hlini\xc8\x9ba. Aici exist\xc4\x83 un modern hotel ("Bukovinska zirka") - deschis \xc3\xaen anul 2003, un supermarket ("Izvora\xc8\x99ul") - cu un restaurant ("Prin\xc8\x9b") \xc8\x99i mai multe magazine, o baz\xc4\x83 de odihn\xc4\x83 ("Soniacina dol\xc3\xaena") - \xc3\xaen p\xc4\x83durea Boianului, un parc de distrac\xc8\x9bii ("Zorepad")._NEWLINE_\xc3\x8en sat func\xc8\x9bioneaz\xc4\x83 compania "Rodniciok" ("Izvora\xc8\x99ul"), \xc3\xaenfiin\xc8\x9bat\xc4\x83 \xc3\xaen anul 1992 de c\xc4\x83tre doi boinceni, Ion Semeniuc \xc8\x99i Nicolai Hauc\xc4\x83. Compania producea ini\xc8\x9bial ap\xc4\x83 mineral\xc4\x83 \xc8\x99i ap\xc4\x83 dulce gazoas\xc4\x83, apoi din 1997 a \xc3\xaenceput s\xc4\x83 produc\xc4\x83 materiale de construc\xc8\x9bii (ferestre \xc8\x99i usi din aluminiu \xc8\x99i PVC, profile \xc8\x99i accesorii de aluminiu).'